
Primjena Zakona o bezbjednosti hrane


     U „Službenom listu Crne Gore“ broj 59 od 04.05.2026.godine objavljen je novi Zakon o bezbjednosti hrane, koji je stupio na snagu 12.05.2026.godine.
 Ovim zakonom propisuju se uslovi za bezbjednost hrane i hrane za životinje, obaveze i odgovornosti subjekata u poslovanju hranom i hranom za životinje, kao i druga pitanja od značaja za bezbjednost hrane i hrane za životinje.
    U postupcima uvoza hrane i hrane za životinje carinski organi postupaju u saradnji sa nadležnim inspekcijama, u skladu sa uslovima i ograničenjima propisanim Zakonom o bezbjednosti hrane i posebnim propisima koji uređuju službene kontrole. Hrana ili hrana za životinje koja se izvozi ili se unosi radi izvoza (re-export) mora ispunjavati zahtjeve utvrđene propisima o hrani, kao i zahtjeve zemlje uvoza ili zahtjeve utvrđene posebnim ugovorom sa zemljom uvoza. Pošiljke hrane i hrane za životinje mogu se staviti u odgovarajući carinski postupak nakon sprovedenih kontrola i pribavljenih odobrenja nadležnih organa kada su ona propisana. Službenu kontrolu i inspekcijski nadzor vrši nadležni organ preko službenih veterinara - inspektora za hranu životinjskog porijekla i inspektora za hranu neživotinjskog porijekla (inspektori za hranu), graničnih službenih veterinara i graničnih fitosanitarnih inspektora u skladu sa zakonom. Inspektor za hranu neživotinjskog porijekla sprovodi službenu kontrolu i nadzor pošiljki hrane neživotinjskog porijekla koje se unose i koje ne podliježu pojačanim službenim kontrolama na mjestu puštanja u slobodan promet (carinska ispostava), skladištu, poslovnim prostorijama subjekta u poslovanju hranom, kao i pri izvozu pošiljki proizvoda neživotinjskog porijekla i hrane za životinje neživotinjskog porijekla.
   -  Hranom ili prehrambenim proizvodima u smislu ovog zakona se smatra svaka supstanca ili proizvod, prerađen, djelimično prerađen ili neprerađen koji je namijenjen za ishranu ljudi ili se može očekivati da će ga ljudi konzumirati. Hrana obuhvata i piće, žvakaće gume i svaku drugu supstancu, uključujući i vodu koja se namjenski ugrađuje u hranu tokom njene proizvodnje, pripreme ili obrade i koja ispunjava na kontrolnim tačkama propisane vrijednosti parametara za vodu u skladu sa posebnim zakonom o obezbjeđivanju zdravstveno ispravne vode za ljudsku upotrebu.
    - Hrana za životinje (feed or feedingstuff) je svaka supstanca ili proizvod, uključujući i dodatke hrani za životinje, aditive, bilo da je prerađena, djelimično prerađena ili neprerađena, a namijenjena je za ishranu životinja.
   - Nadležni organ u smislu ovog zakona je pored Ministarstva poljoprivrede, šumarstva i vodoprivrede i Uprava za bezbjednost hrane, veterinu i fitosanitarne poslove koja je odgovorna za obezbjeđivanje usaglašenosti sa zahtjevima utvrđenim ovim zakonom i propisima o hrani i koja je centralni organ i kontakt tačka sa Evropskom komisijom za oblast bezbjednosti hrane.
Zakonom je propisana zabrana stavljanja na tržište hrane (za ljudsku upotrebu) koja nije bezbjedna, odnosno za koju je utvrđeno da je:
   1) štetna za zdravlje;
   2) da nije prikladna za ishranu ljudi.
     Kada je nebezbjedna hrana dio pošiljke hrane iste vrste, smatra se da je sva hrana iz te pošiljke takođe nebezbjedna, osim ako se na osnovu detaljne procjene ne utvrdi da nema dokaza da je ostatak pošiljke nebezbjedan.
     Takođe, zabranjeno je stavljati na tržište i hraniti životinje za proizvodnju hrane hranom za životinje koja nije bezbjedna odnosno koja:

   1) ima štetan uticaj na zdravlje ljudi ili životinja;
   2) čini hranu dobijenu od životinja za proizvodnju hrane nebezbjednom za ishranu ljudi.
    
    Kada  se utvrdi da hrana ili hrana za životinje može da predstavlja ozbiljan rizik za zdravlje ljudi i životinja ili životnu sredinu i ako se rizik ne može spriječiti sprovođenjem odgovarajućih mjera, nadležni organ - Uprava za bezbjednost hrane, veterinu i fitosanitarne poslove naređuje sprovođenje jedne ili više sljedećih mjera,ako je hrana ili hrana za životinje iz uvoza:
1. privremenu zabranu uvoza hrane ili hrane za životinje iz države ili dijela države izvoznice ili države preko koje se vrši tranzit;
2. posebne mjere za postupanje sa hranom ili hranom za životinje; ili
3. druge odgovarajuće mjere.
Propisi za sprovođenje ovog zakona i propisa o hrani donijeće se u roku od 18 mjeseci od dana stupanja na snagu ovog zakona. Do donošenja podzakonskih propisa primjenjivaće se propisi donijeti na osnovu Zakona o bezbjednosti hrane ("Službeni list CG", broj 57/15) i Zakona o veterinarstvu ("Službeni list CG", broj 30/12). 

